אוקטובר 23 / לימור טהר

הַהֶלֶם הִתְחַלֵּף בְּאֵלֶם

הָעַצְבוּת לְלֹא גְּבוּלוֹת

הוּא הָיָה רַק עֶלֶם

יֶלֶד קָטָן, יַלְדָּה עִם חֲלוֹמוֹת

הַמְּסִבָּה הָפְכָה לִשְׂדֵה קְרָב

הָרִקּוּדִים הָפְכוּ לַחֲלוֹם בַּלָּהוֹת

הַבַּיִת שֶׁהָיָה פֹּה חָרַב

כְּבָר לֹא נִשְׁאֲרוּ דְּמָעוֹת

הָאֵמוּן הָפַךְ לְפַחַד

גַּם זְקֵנִים? וְתִינוֹקוֹת??

הַלְּבַד הָפַךְ לְיַחַד

הָעָם צוֹפֵף שׁוּרוֹת

הָעֹרֶף הָפַךְ לַחֲזִית

הַגּוּפוֹת נֶאֱסָפוֹת

הַדָּם עוֹד עַל הַכָּרִית

נְפִילוֹת וְאַזְעָקוֹת

זַעֲקַת הַשֶּׁבֶר הָפְכָה לְשֶׁקֶט

הַכִּתּוֹת לְכוֹנְנוּת

הַשִּׁגְרָה הָפְכָה אַחֶרֶת

דְּרוּכָה לְכָל הִסְתַּנְּנוּת

הַהַבְטָחָה לְעוֹלָם לֹא עוֹד

הָפְכָה לַשְּׁאֵלָה

הַחַיָּל לָבַשׁ אֵפוֹד

וְנָשָׂא תְּפִלָּה

הָעוֹלָם הָפַךְ רָחוֹק

לֹא בָּטוּחַ וְעוֹיֵן

יֵשׁ רַק כַּמָּה מְדִינוֹת

שֶׁנִּשְׁאֲרוּ עָלֵינוּ לְהָגֵן

הַמְּדִינָה כֻּלָּהּ בְּאֵבֶל

כָּל עֶצֶב בְּגוּף חָשׂוּף

הַהַמְתָּנָה הָפְכָה לְסֵבֶל

שֶׁיַּחֲזִירוּ כָּל חָטוּף

רַק הַתִּקְוָה

הִיא בַּת שְׁנוֹת אַלְפַּיִם

הִיא יָדְעָה כְּבָר מִלְחָמוֹת

הִיא עָמְדָה בִּפְנֵי פְּרָעוֹת

וְשָׂרְדָה תְּקוּפוֹת רָעוֹת

הִיא לֹא יְכוֹלָה לְוַתֵּר

אֵין לָהּ אֶרֶץ אַחֶרֶת

אֵין לָהּ גַּם לְאָן לְהַגֵּר

הִיא כָּאן לְהִשָּׁאֵר

לְהִלָּחֵם עַל הַבַּיִת

לַחֲלֹם עַל מָחָר עִם יוֹנָה עַל עֵץ זַיִת

אֲבָל בֵּינְתַיִם הִיא פּוֹעֶמֶת בַּלְּבָבוֹת

כְּבָר דּוֹר אַחֲרֵי דּוֹר בְּאֶרֶץ הָאָבוֹת

הַתִּקְוָה הִיא חַיָּה בְּלֵב כָּל יְהוּדִי

וְהִיא יוֹדַעַת שֶׁפֹּה זֶה הַבַּיִת הַיְּחִידִי.